CELEX: 32021R0529
Language: hu
Date: 2020-12-18 00:00:00
Title: A Bizottság (EU) 2021/529 felhatalmazáson alapuló rendelete (2020. december 18.) az (EU) 2017/583 felhatalmazáson alapuló rendeletet az egyes nem tulajdonviszonyt megtestesítő eszközökre alkalmazandó, az eszközre jellemző nagyságrend meghatározásához használt likviditási küszöbértékek és kereskedési percentilisek kiigazítása tekintetében módosító szabályozástechnikai standardok létrehozásáról (EGT-vonatkozású szöveg)

2021.3.26.   
               
               
                  HU
               
               
                  Az Európai Unió Hivatalos Lapja
               
               
                  L 106/47
               
            
         A BIZOTTSÁG (EU) 2021/529 FELHATALMAZÁSON ALAPULÓ RENDELETE
         (2020. december 18.)
         az (EU) 2017/583 felhatalmazáson alapuló rendeletet az egyes nem tulajdonviszonyt megtestesítő eszközökre alkalmazandó, az eszközre jellemző nagyságrend meghatározásához használt likviditási küszöbértékek és kereskedési percentilisek kiigazítása tekintetében módosító szabályozástechnikai standardok létrehozásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a pénzügyi eszközök piacairól és a 648/2012/EU rendelet módosításáról szóló, 2014. május 15-i 600/2014/EU európai parlamenti és tanácsi rendeletre (1) és különösen annak 9. cikke (5) bekezdésének harmadik albekezdésére,
         mivel:
         
                     (1)
                  
                  
                     Az (EU) 2017/583 felhatalmazáson alapuló bizottsági rendelet (2) a kötvényekre, strukturált pénzügyi termékekre, kibocsátási egységekre és származtatott termékekre alkalmazandó átláthatósági követelményeket határoz meg. Az említett követelmények zökkenőmentes végrehajtásának biztosítása érdekében ez a felhatalmazáson alapuló rendelet 2019-től kezdődően egyes átláthatósági küszöbértékek alkalmazásának évenkénti fokozatos bevezetését írja elő. Ez a szakaszos bevezetés lehetővé teszi a megfelelő átláthatósági kötelezettségek alkalmazásának fokozatos kiterjesztését. Ez mindenekelőtt az „átlagos napi ügyletszám” kritériumát érinti, amelyet azon kötvények meghatározásához használnak, amelyeknek likvid piacuk van, valamint az eszközre jellemző nagyságrend meghatározásához használt kereskedési percentiliseket érinti, amelyek lehetővé teszik a kereskedés előtti átláthatósági kötelezettségek alóli mentességet.
                  
               
                     (2)
                  
                  
                     Ebben a szakaszos bevezetési megközelítésben a következő szakaszba lépés nem automatikus. Az Európai Értékpapírpiaci Hatósággal (ESMA) köteles éves értékelést benyújtania a Bizottságnak arról, hogy helyénvaló-e a következő szakaszba lépni. Az ESMA értékelésének elemeznie kell az érintett pénzügyi eszközök kereskedési volumenének alakulását a jelenlegi szakaszban, valamint előre kell jeleznie, hogy a következő szakaszba lépés milyen hatással lehet a rendelkezésre álló likviditásra és a piaci résztvevőkre. Indokolt esetben az ESMA-nak a jelentésével együtt egy módosított szabályozástechnikai standardot kell benyújtania a következő szakaszba lépéshez.
                  
               
                     (3)
                  
                  
                     Az ESMA 2020. július 23-án benyújtotta értékelését és a módosított szabályozástechnikai standardokat a Bizottságnak. Az ESMA megállapítja, hogy a 2018 negyedik negyedéve és 2019 harmadik negyedik negyedéve között forgalmazott kötvények 0,15 –0,31 %-a likvidnek minősült az S1. szakaszban alkalmazandó kritériumok alapján. Az S2. szakaszba lépés körülbelül 50 %-os növekedést jelent. Az eszközre jellemző nagyságrendet illetően az ESMA megállapítja, hogy az államkötvények névleges kereskedési volumenének 16 %-a és a többi kötvények 6 %-a esetében az S1. szakaszban a kereskedés az eszközre jellemző nagyságrendalapján biztosított mentesség mellett zajlott. Az S2. szakaszra való áttérésnek biztosítania kell, hogy kevesebb kötvényügylet legyen jogosult erre a mentességre.
                  
               
                     (4)
                  
                  
                     Figyelembe véve az ESMA által végzett értékelést, indokolt az S2. szakaszra áttérni a likvid piaccal rendelkező kötvények és a kötvények eszközére jellemző nagyságrend meghatározása tekintetében. Az S2. szakaszra való áttérésnek a likviditásra gyakorolt negatív hatás nélkül kell növelnie az átláthatóságot a kötvénypiacon. Figyelembe véve azonban, hogy a kötvényektől eltérő, más nem tulajdonviszonyt megtestesítő eszközök esetében az ESMA első éves átláthatósági számításait csak ebben az évben tették közzé, a többi pénzügyi eszköz esetében nem volt elég bizonyíték az S2. szakaszra való áttérésre.
                  
               
                     (5)
                  
                  
                     Az (EU) 2017/583 felhatalmazáson alapuló rendeletet ezért ennek megfelelően módosítani kell.
                  
               
                     (6)
                  
                  
                     E rendelet alapját az ESMA által a Bizottságnak benyújtott szabályozástechnikai standardtervezetek képezik.
                  
               
                     (7)
                  
                  
                     Az ESMA nyilvános konzultációt folytatott az e rendelet alapját képező szabályozástechnikai standardtervezetekről, elemezte az esetlegesen kapcsolódó költségeket és hasznot, továbbá kikérte az 1095/2010/EU európai parlamenti és tanácsi rendelet (3) 37. cikkével összhangban létrehozott Értékpapírpiaci Érdekképviseleti Csoport véleményét,
                  
               ELFOGADTA EZT A RENDELETET:
         
            1. cikk
            Az (EU) 2017/583 felhatalmazáson alapuló rendelet módosításai
            Az (EU) 2017/583 felhatalmazáson alapuló rendelet 17. cikke a következőképpen módosul:
            
                        a)
                     
                     
                        az (1) bekezdés helyébe a következő szöveg lép:
                        
                           „(1)   Azon kötvények azonosításához, amelyeknek a 6. cikk alkalmazásában és a 13. cikk (1) bekezdésének b) pontjában meghatározott módszertan szerint nincs likvid piacuk, az „átlagos napi ügyletszám” likviditási kritérium megközelítést kell alapul venni az S2. szakasznak (10 napi kereskedésnek) megfelelő átlagos napi ügyletszám alkalmazásával.”;
                        
                     
                  
                        b)
                     
                     
                        a (3) bekezdés helyébe a következő szöveg lép:
                        
                           „(3)   A pénzügyi eszközre jellemző nagyságrend meghatározásához, az 5. cikk alkalmazásában és a 13. cikk (2) bekezdése b) pontjának i. alpontjában meghatározott módszertan szerint, a kereskedési percentilis tekintetében az S2. szakasznak (40. percentilisnek) megfelelő kereskedési percentilist kell alkalmazni.
                           A pénzügyi eszközre jellemző nagyságrend meghatározásához, az 5. cikk alkalmazásában és a 13. cikk (2) bekezdése b) pontjának ii., iii. és iv. alpontjában meghatározott módszertan szerint, a kereskedési percentilis tekintetében az S1. szakasznak (30. percentilisnek) megfelelő kereskedési percentilist kell alkalmazni.”.
                        
                     
                  
         
            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. december 18-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 173., 2014.6.12., 84. o.
         
         
            (2)  A Bizottság (EU) 2017/583 felhatalmazáson alapuló rendelete (2016. július 14.) a pénzügyi eszközök piacairól szóló 600/2014/EU európai parlamenti és tanácsi rendeletnek a kötvényekkel, strukturált pénzügyi termékekkel, kibocsátási egységekkel és származtatott termékekkel kapcsolatos, kereskedési helyszínekre és befektetési vállalkozásokra vonatkozó átláthatósági követelményeket meghatározó szabályozástechnikai standardok tekintetében történő kiegészítéséről (HL L 87., 2017.3.31., 229. o.).
         
            (3)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).